Document ID: 32011R0225
Publication Date: 2011-03-07

Title and Content:
NARIADENIE KOMISIE (EÚ) č. 225/2011
zo 7. marca 2011,
ktorým sa mení a dopĺňa nariadenie Komisie (ES) č. 1277/2005, ktorým sa ustanovujú vykonávacie pravidlá pre nariadenie Európskeho parlamentu a Rady (ES) č. 273/2004 o prekurzoroch drog a pre nariadenie Rady (ES) č. 111/2005, ktorým sa stanovujú pravidlá sledovania obchodu s drogovými prekurzormi medzi Spoločenstvom a tretími krajinami
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 111/2005 z 22. decembra 2004, ktorým sa stanovujú pravidlá sledovania obchodu s drogovými prekurzormi medzi Spoločenstvom a tretími krajinami (1), a najmä na jeho článok 11 ods. 1 a jeho článok 12 ods. 1 tretí pododsek,
keďže:
(1)
Nariadením Komisie (ES) č. 1277/2005 (2) sa ustanovuje, v akých prípadoch sa vyžadujú osobitné opatrenia dohľadu nad vývozom drogových prekurzorov z Európskej únie. V prílohe IV k uvedenému nariadeniu sa pre každú z určených látok kategórií 2 a 3 prílohy k nariadeniu (ES) č. 111/2005 uvádza zoznam krajín, v ktorých sa vyžaduje predvývozné oznámenie. Zoznamy zahŕňajú tretie krajiny, ktoré požadujú predkladanie predvývozných oznámení v súlade s článkom 12 ods. 10 Dohovoru Organizácie Spojených národov proti nedovolenému obchodovaniu s omamnými a psychotropnými látkami z roku 1988.
(2)
Komisia OSN pre narkotické látky na svojom druhom zasadnutí 8. marca 2010 rozhodla o zahrnutí kyseliny fenyloctovej do tabuľky I Dohovoru Organizácie Spojených národov proti nedovolenému obchodovaniu s omamnými a psychotropnými látkami z roku 1988. V článku 12 ods. 10 uvedeného dohovoru sa ustanovuje, že každá strana, z ktorej územia sa má vyviezť látka uvedená v tabuľke I, zabezpečuje, aby pred vývozom jej príslušné orgány poskytli informácie o vyvážanej zásielke príslušným orgánom dovážajúcej krajiny.
(3)
Na základe rozhodnutia zahrnúť kyselinu fenyloctovú do tabuľky I Dohovoru OSN je potrebné zmeniť a doplniť prílohu IV k nariadeniu (ES) č. 1277/2005 s cieľom zabezpečiť, aby sa predvývozné oznámenia zasielali vo všetkých prípadoch vývozu kyseliny fenyloctovej z Európskej únie.
(4)
V prílohe IV k nariadeniu (ES) č. 1277/2005 sa neuvádzajú všetky tretie krajiny, ktoré požiadali o predkladanie predvývozných oznámení v prípade niektorých určených látok kategórií 2 a 3 od nadobudnutia účinnosti nariadenia Komisie (ES) č. 297/2009 (3). Takúto žiadosť predostrel Afganistan, Austrália a Ghana, a preto by sa mali do prílohy doplniť.
(5)
Nariadenie (ES) č. 1277/2005 by sa malo zodpovedajúcim spôsobom zmeniť a doplniť.
(6)
Opatrenia stanovené v tomto nariadení sú v súlade so stanoviskom výboru zriadeného článkom 30 ods. 1 nariadenia (ES) č. 111/2005,
PRIJALA TOTO NARIADENIE:
Článok 1
Príloha IV k nariadeniu (ES) č. 1277/2005 sa nahrádza textom uvedeným v prílohe k tomuto nariadeniu.
Článok 2
Toto nariadenie nadobúda účinnosť dvadsiatym dňom od jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 7. marca 2011

Classification:
Level 1 Topics: 100145
100143
100149
100147
100150
Level 2 Topics: 100191
100171
100180
100215
100223
Level 3 Topics: 2479
1432
3489
1415
2487
4488
All Topics: 2300
3355
3885
5334
5542
5914